3. การประกอบธุรกิจ

SPI ประกอบธุรกิจหลัก 3 ประเภท คือ ธุรกิจการลงทุน ธุรกิจให้เช่าและบริการ
และธุรกิจสวนอุตสาหกรรม รายละเอียดของแต่ละประเภทธุรกิจเป็นดังนี้.-

3.1 ธุรกิจการลงทุน

  3.1.1 ลักษณะผลิตภัณฑ์และบริการ

  ณ วันที่ 31 ธันวาคม 2544 SPI ลงทุนในบริษัทต่างๆ ในกลุ่ม เป็นจำนวนทั้งสิ้นกว่า 100 บริษัท
  โดยแบ่งตามสายธุรกิจได้เป็น 3 สายธุรกิจดังนี้

  (1) สายธุรกิจจัดจำหน่าย

  SPI ลงทุนในบริษัทที่ประกอบธุรกิจจัดจำหน่ายสินค้าอุปโภคบริโภค
  และบริษัทที่ประกอบธุรกิจขายตรง
  ซึ่งสินค้าที่จัดจำหน่ายส่วนใหญ่เป็นสินค้าที่ผลิตโดยบริษัทผู้ผลิตในกลุ่ม SPI เอง เช่น

-   บริษัท สหพัฒนพิบูล จำกัด (มหาชน) ประกอบธุรกิจจัดจำหน่ายสินค้าอุปโภคบริโภคต่าง ๆ เช่น
    ผงซักฟอกเปา น้ำยาล้างจานไลปอนเอฟ สบู่โคโดโม บะหมี่กึ่งสำเร็จรูปมาม่า เป็นต้น

-   บริษัท ไอ.ซี.ซี. อินเตอร์เนชั่นแนล จำกัด (มหาชน)
    ประกอบธุรกิจจัดจำหน่ายสินค้าประเภทต่างๆ เช่น เสื้อผ้าสำเร็จรูป Arrow, Lacoste,
    Guy Laroche และ Elle เครื่องสำอาง Pias, BSC รองเท้า Regal, Naturalizer
    อุปกรณ์กีฬา Mizuno, Le Coq, Speedo เป็นต้น

-   บริษัท เบทเตอร์เวย์ (ประเทศไทย) จำกัด
    ประกอบธุรกิจขายตรงเครื่องสำอางภายใต้เครื่องหมายการค้า Mistine

  (2) สายธุรกิจการผลิต

  SPI ร่วมลงทุนกับผู้ประกอบการทั้งในประเทศและต่างประเทศที่มีความชำนาญ
  และมีเทคโนโลยีการผลิตสินค้าที่ทันสมัยโดยลงทุนในบริษัทผู้ผลิตสินค้าเพื่อนำไปใช้เป็นวัตถุดิบให้แก่บริษัทในกลุ่ม
  และบริษัทผู้ผลิตสินค้าสำเร็จรูปรายอื่นๆ นอกจากนี้ SPI
  ยังได้ลงทุนในบริษัทผู้ผลิตสินค้าอุปโภคบริโภคประเภทต่างๆ เช่น สิ่งทอและเครื่องนุ่งห่ม
  เครื่องหนัง เครื่องใช้ไฟฟ้า เครื่องสำอาง บรรจุภัณฑ์พลาสติก เป็นต้น
  ภายใต้เครื่องหมายการค้าของ SPI เครื่องหมายการค้าของบริษัทในกลุ่ม
  และเครื่องหมายการค้าที่ได้รับลิขสิทธิ์จากต่างประเทศ
  โดยสินค้าที่ผลิตได้ส่วนใหญ่จะจำหน่ายในประเทศ เช่น

-   บริษัท ไลอ้อน (ประเทศไทย) จำกัด ประกอบธุรกิจผลิตสินค้าอุปโภค เช่น ผงซักฟอกเปา
    ผลิตภัณฑ์โคโดโม น้ำยาปรับผ้านุ่มไฮคลาส สบู่เหลวโชกุบุสซึ เป็นต้น

-   บริษัท อินเตอร์เนชั่นแนลแลบบอราทอรี่ส์ จำกัด ประกอบธุรกิจผลิตเครื่องสำอาง เช่น Pias
    เป็นต้น

-   บริษัท ธนูลักษณ์ จำกัด (มหาชน) ประกอบธุรกิจผลิตเสื้อผ้าสำเร็จรูป
    และเครื่องหนังภายใต้เครื่องหมายการค้าต่างๆ เช่น Arrow, Guy Laroche เป็นต้น

-   บริษัท ไทยเพรซิเดนท์ฟูดส์ จำกัด (มหาชน) ประกอบธุรกิจผลิตบะหมี่กึ่งสำเร็จรูปมาม่า
    ขนมปังกรอบบิสชิน เป็นต้น

-   บริษัท ไทยวาโก้ จำกัด (มหาชน) ประกอบธุรกิจผลิตชุดชั้นในสตรี
    และเสื้อผ้าสำเร็จรูปภายใต้เครื่องหมายการค้า Wacoal, Elle, Enfant เป็นต้น

-   บริษัท ฮูเวอร์อุตสาหกรรม (ประเทศไทย) จำกัด ประกอบธุรกิจผลิตบรรจุภัณฑ์พลาสติก
    และโลหะ สำหรับเครื่องสำอาง

-   บริษัท ไทยทาเคดะเลซ จำกัด
    ประกอบธุรกิจผลิตผ้าลูกไม้ถักซึ่งใช้เป็นส่วนประกอบในการผลิตชุดชั้นในสตรี

  (3) สายธุรกิจบริการและอื่นๆ

  นอกเหนือจากการลงทุนในสายธุรกิจจัดจำหน่ายและสายธุรกิจการผลิต SPI ยังลงทุนในธุรกิจอื่นๆ
  ที่มีศักยภาพ ให้ผลตอบแทนที่น่าพอใจในระยะยาว และประกอบธุรกิจที่สนับสนุนบริษัทอื่นๆ ในกลุ่ม
  บริษัทในสายธุรกิจบริการและอื่นๆ นี้อยู่ในสายงานบริการ การลงทุน และพัฒนาที่ดิน เช่น

-   บริษัท พิทักษ์กิจ จำกัด ประกอบธุรกิจให้บริการรักษาความปลอดภัย รับเหมาก่อสร้าง
    และให้บริการในงานอื่น ๆ

-   บริษัท ฟาร์อีสท์ ดี ดี บี จำกัด (มหาชน) ประกอบธุรกิจรับจ้างผลิตงานโฆษณา
    และเป็นนายหน้าขายบริการด้านโฆษณา

-   บริษัท อีสเทิร์นไทยคอนซัลติ้ง 1992 จำกัด ประกอบธุรกิจเกี่ยวกับสิ่งแวดล้อม
    ตรวจวิเคราะห์คุณภาพน้ำ และอากาศ ควบคุมระบบบำบัดน้ำเสีย และผลิตน้ำประปา

-   บริษัท สหโคเจน (ชลบุรี) จำกัด ประกอบธุรกิจผลิต และจำหน่ายไฟฟ้าและไอน้ำ

  3.1.2 การตลาด

  SPI ประกอบธุรกิจลงทุนในบริษัทร่วมและบริษัทอื่นๆ โดย SPI
  จะเป็นผู้กำหนดนโยบายอย่างกว้างให้แก่บริษัทในกลุ่ม
  ซึ่งจะเน้นกลยุทธ์ด้านคุณภาพและราคาของสินค้าให้มีความยุติธรรมและอยู่ในระดับที่ผู้บริโภคยอมรับได้
  โดยบริษัทที่อยู่ในสายธุรกิจการผลิตจะจัดหาวัตถุดิบที่มีคุณภาพ รวมทั้งศึกษา วิจัย พัฒนา
  และนำเทคโนโลยีใหม่ ๆ เข้ามาใช้เพื่อเพิ่มประสิทธิภาพในการผลิต และเพิ่มคุณภาพของสินค้า
  นอกจากนี้ SPI ยังได้พัฒนาระบบการขนส่งเพื่อลดต้นทุนของทั้งกลุ่ม
  และเพื่อให้สามารถกระจายสินค้าไปยังผู้บริโภคได้อย่างรวดเร็ว รวมทั้งพัฒนาระบบข้อมูล
  โดยได้นำระบบ System, Applications and Products (“SAP”)
  เข้ามาใช้ในบริษัทต่างๆ ในกลุ่ม SPI รวมทั้งได้พัฒนาระบบ SAP
  ที่โครงการสวนอุตสาหกรรมเครือสหพัฒน์ – ศรีราชา
  เพื่อให้บริษัทร่วมในกลุ่มมีระบบการเงินและบัญชีที่เป็นมาตรฐานเดียวกัน อย่างไรก็ตาม
  ในปัจจุบันยังมีผู้มาใช้บริการน้อย เนื่องจากค่าบริการของระบบ SAP นี้ค่อนข้างสูง

  นอกจากกลยุทธ์ในด้านคุณภาพและราคาแล้ว ช่องทางการจัดจำหน่ายก็เป็นอีกกลยุทธ์หนึ่งที่สำคัญ
  สินค้าของบริษัทในกลุ่มส่วนใหญ่จะจัดจำหน่ายผ่านบริษัทผู้จัดจำหน่ายในกลุ่ม เช่น บริษัท
  สหพัฒนพิบูล จำกัด (มหาชน) บริษัท ไอ.ซี.ซี. อินเตอร์เนชั่นแนล จำกัด (มหาชน) บริษัท
  นิวซิตี้ (กรุงเทพฯ) จำกัด (มหาชน) เป็นต้น ซึ่งล้วนมีช่องทางการจัดจำหน่ายที่แข็งแกร่ง
  เนื่องจากมีจุดจำหน่ายสินค้ากระจายอยู่ตามร้านค้า และห้างสรรพสินค้าทั่วประเทศ
  นอกจากนี้ยังมีช่องทางการจำหน่ายแบบขายตรง และการเสนอขายผลิตภัณฑ์ทางไปรษณีย์อีกด้วย

  SPI ได้จัดงาน Saha Group Export & Trade Exhibition
  เพื่อช่วยส่งเสริมการส่งออกของบริษัทในกลุ่ม และส่งเสริมการตลาดภายในประเทศ
  โดยการเชิญชวนลูกค้าต่างประเทศทั้งรายเก่า และรายใหม่ๆ
  รวมทั้งผู้ประกอบการในประเทศให้เข้าร่วมงาน เพื่อเป็นการพบปะกัน
  และสามารถทำการค้าระหว่างกัน
  ซึ่งเป็นอีกช่องทางหนึ่งในการเพิ่มการส่งออกให้แก่บริษัทในกลุ่มได้มากขึ้น
  และยังเป็นช่องทางในการร่วมทุน และขยายตลาดภายในประเทศอีกด้วย โดย SPI
  ได้จัดงานนี้มาเป็นเวลา 5 ปีติดต่อกัน และได้รับผลสำเร็จอย่างน่าพอใจ ซึ่ง SPI
  คาดว่าจะจัดงานนี้ขึ้นทุกปี

  นอกจากนี้ SPI ยังได้จัดทำสัญลักษณ์ Saha Group Thailand Best
  ให้ปรากฏอยู่บนภาชนะหีบห่อสินค้า หรือป้ายราคา รวมทั้งตามจุดขายสินค้าในห้างสรรพสินค้าต่างๆ
  เพื่อให้ผู้บริโภคทั่วไปได้รับทราบว่ากำลังใช้สินค้าที่ผลิตในประเทศไทย โดยคนไทย
  และผู้บริโภคที่ใช้สินค้าของบริษัทในกลุ่ม SPI อยู่แล้ว
  จะได้มีความมั่นใจและภูมิใจว่าได้ตอบสนองต่อนโยบายของทางราชการที่เชิญชวนให้คนไทยใช้สินค้าที่ผลิตโดยคนไทย

  3.1.3 ภาวะอุตสาหกรรมและการแข่งขัน

(1) โครงสร้างอุตสาหกรรม

  สินค้าที่บริษัทในกลุ่ม SPI ผลิต และจำหน่ายส่วนใหญ่จะเป็นสินค้าประเภทอุปโภคบริโภค
  ซึ่งล้วนแต่เป็นผลิตภัณฑ์ที่มีความจำเป็นต่อการดำเนินชีวิตประจำวัน เช่น เสื้อผ้าสุภาพบุรุษ
  เสื้อผ้าสุภาพสตรี ชุดชั้นในสตรี ถุงน่องสตรี เสื้อผ้าเด็ก เครื่องสำอาง บะหมี่กึ่งสำเร็จรูป
  ผงซักฟอก รองเท้ากีฬา เครื่องหนัง ขนม และอาหาร เป็นต้น

  จากภาวะวิกฤตทางเศรษฐกิจของประเทศที่ผ่านมา
  สินค้าบริโภคได้รับผลกระทบน้อยกว่าสินค้าอุปโภค อย่างไรก็ตามสำหรับสินค้าอุปโภค
  นับแต่รัฐบาลได้ปรับลดอัตราภาษีมูลค่าเพิ่มจากร้อยละ 10 เหลือร้อยละ 7 ในเดือนเมษายน
  2542
  เพื่อกระตุ้นการใช้จ่ายในประเทศอันเป็นผลให้ความต้องการสินค้าอุปโภคในประเทศเพิ่มสูงขึ้น
  ซึ่งส่งผลให้สินค้าต่างๆ ของบริษัทในกลุ่ม SPI มียอดจำหน่ายสูงขึ้นตามไปด้วย และในปี 2544
  บริษัทในกลุ่ม SPI ก็สามารถเพิ่มทั้งปริมาณการส่งออกและการจำหน่ายในประเทศได้มากขึ้น

(2) ภาวะการแข่งขัน

  บริษัทในกลุ่ม SPI
  ได้ดำเนินการบริหารสภาพคล่องให้เกิดประสิทธิภาพสูงสุดโดยการลดจำนวนสินค้าคงคลัง
  ลดภาระหนี้สิน จัดทำระบบบัญชีและระบบการจัดส่งสินค้าให้มีประสิทธิภาพมากขึ้น
  สำหรับระบบการผลิตนั้นจะเน้นการผลิตสินค้าที่มีวงจรการผลิตสั้น
  เพื่อให้เม็ดเงินกลับเข้ามาเร็วทำให้มีสภาพคล่องมากขึ้น
  ไม่ลงทุนในธุรกิจใหม่ที่จะต้องใช้เวลานานในการให้ผลตอบแทน
  จะเน้นธุรกิจที่สามารถทำกำไรได้ในระยะเวลาสั้น
  และเนื่องจากการแข่งขันภายในประเทศในอนาคตมีแนวโน้มที่ผู้ประกอบธุรกิจต่างชาติจะเข้ามาประกอบธุรกิจในประเทศไทยมากขึ้น
  ดังนั้น การที่ SPI มีการร่วมลงทุนกับนักธุรกิจต่างชาติมาเป็นเวลานาน ทำให้ SPI
  มีศักยภาพในการแข่งขัน ทั้งในด้านเทคโนโลยีการผลิตสินค้า การตลาด โอกาสทางการค้า
  การบริหารงาน รวมทั้งเงินทุนที่จะใช้ในการขยายงาน

  การดำเนินการดังกล่าวข้างต้น ทำให้สินค้าของบริษัทในกลุ่มยังคงครองความเป็นผู้นำตลาด
  ตัวอย่างสินค้าของกลุ่ม SPI ที่มีส่วนแบ่งตลาดในประเทศสูงสุด ได้แก่ ชุดชั้นใน Wacoal ซึ่งมี
  Triumph และ Sabina เป็นคู่แข่ง บะหมี่กึ่งสำเร็จรูปตรามาม่า ซึ่งมี ไวไว และ ยำยำ
  เป็นคู่แข่ง นอกจากนี้ในปี 2542 บริษัทในกลุ่ม ได้แก่ บริษัท ไอ.ซี.ซี. อินเตอร์เนชั่นแนล จำกัด
  (มหาชน) ได้เปิดตัวสินค้าภายใต้เครื่องหมายการค้า BSC (Best Selected Collection)
  ซึ่งเป็นเครื่องหมายการค้าใหม่ของกลุ่ม
  โดยมีวัตถุประสงค์เพื่อลดการพึ่งพาเครื่องหมายการค้าจากต่างประเทศ
  ซึ่งครอบคลุมสินค้าทุกประเภทที่บริษัทในกลุ่มผลิต เช่น
  เสื้อผ้าและชุดชั้นในสำหรับสุภาพบุรุษและสุภาพสตรี เครื่องหนัง ชุดว่ายน้ำ
  เสื้อผ้าและของใช้สำหรับเด็ก ตุ๊กตา ผ้าขนหนู และเครื่องสำอาง เป็นต้น โดย SPI
  มุ่งหวังให้เครื่องหมายการค้านี้เป็นที่รู้จักทั่วโลก (Global Brand) ในอนาคต

  3.1.4 การจัดหาผลิตภัณฑ์และบริการ

  สำหรับธุรกิจการลงทุน SPI ได้ร่วมลงทุนในบริษัทต่างๆ
  ที่คาดว่าจะให้ผลตอบแทนที่คุ้มค่าต่อการลงทุน โดยมีการสรรหาผู้ร่วมลงทุนที่มีศักยภาพ
  มีเทคโนโลยีใหม่ๆ และมีประสิทธิภาพในการดำเนินงาน โดย SPI
  จะเข้าไปให้ความช่วยเหลือและให้คำแนะนำ ในด้านการจัดตั้ง การจัดหาสถานที่
  การขออนุญาตต่างๆ จากทางราชการ ตลอดจนการกำหนดนโยบายกว้างๆ
  เพื่อให้การดำเนินการบรรลุตามเป้าหมายที่กำหนดไว้ โดยในด้านสถานที่ SPI
  มีที่ดินและอาคารในสวนอุตสาหกรรมถึง 3 แห่ง ที่พร้อมให้เช่า หรือขาย
  เพื่อใช้ประกอบกิจการอยู่แล้ว ทำให้สามารถที่จะดำเนินการผลิตสินค้า
  และสามารถสร้างผลกำไรได้ในเวลาที่รวดเร็ว

3.2 ธุรกิจการให้เช่าและบริการ

  3.2.1 ลักษณะผลิตภัณฑ์และบริการ

  ธุรกิจการให้เช่าและบริการ เป็นธุรกิจที่ SPI เป็นผู้ดำเนินการเอง สามารถแบ่งได้เป็น 3
  ประเภท ดังนี้

(1) บริการให้คำปรึกษา

  SPI ให้คำปรึกษา แนะนำ วางแผนด้านธุรกิจ การจัดการ และการดำเนินโครงการใหม่ๆ
  แก่บริษัทต่างๆ ในกลุ่ม SPI โดยจะได้รับค่าตอบแทนในรูปของค่าที่ปรึกษาธุรกิจรับ และค่าบริการ

(2) บริการด้านเครื่องหมายการค้า

  SPI ให้บริการด้านเครื่องหมายการค้าแก่บริษัทในกลุ่ม SPI เท่านั้น
  โดยเครื่องหมายการค้าแบ่งเป็น 2 ประเภท คือ

  เครื่องหมายการค้าต่างประเทศ SPI
  เป็นผู้ได้ลิขสิทธิ์เครื่องหมายการค้าของผลิตภัณฑ์ที่มีชื่อเสียงในต่างประเทศ
  และได้ทำสัญญายินยอมให้บริษัทในกลุ่มใช้เครื่องหมายการค้าดังกล่าว เพื่อทำการผลิต
  และจำหน่ายสินค้าภายใต้เครื่องหมายการค้านั้นๆ เช่น Guy Laroche Elle Absorba เป็นต้น
  โดย SPI จะได้รับค่าตอบแทนในรูปของค่าลิขสิทธิ์รับ

  เครื่องหมายการค้าในประเทศ SPI
  เป็นเจ้าของและจดทะเบียนเครื่องหมายการค้าต่อกรมทรัพย์สินทางปัญญา กระทรวงพาณิชย์
  ตามประเภทของผลิตภัณฑ์และได้ทำสัญญายินยอมให้บริษัทในกลุ่มใช้เครื่องหมายการค้าดังกล่าว
  เพื่อทำการผลิตและจำหน่ายสินค้าภายใต้เครื่องหมายการค้านั้นๆ เช่น กุลสตรี Rain Flower
  Bionic Homecare และ Flore เป็นต้น โดยได้รับค่าตอบแทนในรูปค่าเช่ารับ

(3) การเช่าและบริการในสวนอุตสาหกรรม

  SPI ให้เช่าที่ดิน อาคาร ให้บริการระบบสาธารณูปโภคพื้นฐาน สิ่งอำนวยความสะดวก
  และบำรุงรักษา เช่น บริการบำบัดน้ำเสีย บริการรักษาพยาบาล เป็นต้น
  ในสวนอุตสาหกรรมที่เปิดดำเนินการแล้วทั้ง 3 แห่ง

  นอกจากนี้ เมื่อวันที่ 3 กรกฎาคม 2541 SPI ได้รับสัมปทานประกอบกิจการไฟฟ้า
  จากกระทรวงมหาดไทย
  เพื่อจำหน่ายกระแสไฟฟ้าให้กับโรงงานในเขตสวนอุตสาหกรรมเครือสหพัฒน์ – ศรีราชา
  เป็นระยะเวลา 10 ปี โดย SPI ทำสัญญาซื้อกระแสไฟฟ้าและไอน้ำจาก บริษัท สหโคเจน
  (ชลบุรี) จำกัด ซึ่งเป็นบริษัทประกอบธุรกิจผลิตไฟฟ้าในกลุ่ม SPI

  3.2.2 การตลาด

  SPI ได้จัดหาผู้เชี่ยวชาญ ผู้ชำนาญการ และที่ปรึกษา ที่มีความรู้ความสามารถในด้านต่างๆ
  ไว้พร้อมเพื่อคอยให้คำปรึกษา แนะนำ แก่ลูกค้า ซึ่งเป็นบริษัทในกลุ่ม SPI ตลอดเวลา

  นอกจากนี้ SPI ได้เริ่มดำเนินการเขตวิสาหกิจขนาดกลางและขนาดย่อม (SMEs)
  ในสวนอุตสาหกรรมเครือสหพัฒน์ ศรีราชา กบินทร์บุรี และ ลำพูน
  โดยได้จัดเตรียมที่ดินและอาคารสำเร็จรูปไว้รองรับผู้ประกอบการที่ยังไม่มีความพร้อมในการซื้อที่ดิน
  โดยให้เช่าที่ดินและอาคารดังกล่าว ซึ่งผู้เช่าสามารถประกอบกิจการได้ทันที
  สำหรับการให้บริการด้านสาธารณูปโภคพื้นฐาน SPI
  จะเน้นในด้านความพร้อมและความเพียงพอในการให้บริการ เช่น มีระบบบำบัดน้ำเสียที่มีคุณภาพ
  บริการจัดเก็บและกำจัดขยะมูลฝอย บริการห้องพยาบาล เป็นต้น

  3.2.3 ภาวะอุตสาหกรรมและการแข่งขัน

  ในด้านธุรกิจการให้เช่าและบริการนั้น ส่วนใหญ่เป็นการให้บริการแก่บริษัทในกลุ่ม
  อีกทั้งเป็นการให้บริการในสวนอุตสาหกรรมที่ SPI เป็นผู้ดำเนินการเอง ทำให้ SPI
  ไม่มีคู่แข่งขันมากนัก
  สำหรับการให้บริการด้านกระแสไฟฟ้าคู่แข่งจะมีแต่เฉพาะการไฟฟ้าส่วนภูมิภาคเท่านั้น ซึ่ง SPI
  จะเน้นความมั่นคงของระบบการจ่ายกระแสไฟฟ้า ความสะดวกและความรวดเร็วในการให้บริการ
  สำหรับการให้บริการไอน้ำนั้น เนื่องจากที่ผ่านมาต้นทุนไอน้ำ ของ SPI ที่ซื้อจาก บริษัท
  สหโคเจน (ชลบุรี) จำกัด ยังต่ำกว่าต้นทุนการผลิตไอน้ำที่ลูกค้าผลิตใช้เอง ทำให้ SPI
  ไม่ประสบปัญหาด้านการแข่งขัน

  3.2.4 การจัดหาผลิตภัณฑ์และบริการ

  SPI ได้จัดที่ดินและอาคารสำเร็จรูปในโครงการสวนอุตสาหกรรมไว้รองรับบริษัทที่ต้องการเช่า
  นอกจากนั้น SPI ได้จัดเตรียมบุคลากรทั้งในด้านการบัญชี ด้านกฎหมาย ด้านการต่างประเทศ
  และด้านอื่นๆ เพื่อไว้ให้บริการลูกค้าที่ประสบปัญหาและไม่สามารถที่จะแก้ปัญหาดังกล่าวได้
  ส่วนในเรื่องของลิขสิทธิ์และเครื่องหมายการค้าของผลิตภัณฑ์ที่มีชื่อเสียงจากต่างประเทศที่ได้รับความนิยม
  และมีความต้องการทั้งตลาดในประเทศ และต่างประเทศ จะมีทั้งที่ SPI เป็นผู้ติดต่อจัดหา
  และบริษัทในกลุ่มจัดหามาแล้วให้ SPI เป็นผู้จดทะเบียนหรือลิขสิทธิ์
  เพื่อให้มีความหลากหลายในประเภทของสินค้า
  ซึ่งจะสามารถก่อให้เกิดรายได้จากผลการผลิตเพิ่มขึ้น
  ตลอดจนการสร้างเครื่องหมายการค้าของตนเองขึ้นมาใหม่ให้เป็นที่ยอมรับของตลาดทั่วไป
  เพื่อลดต้นทุนในเรื่องลิขสิทธิ์ของการผลิตสินค้า

3.3 ธุรกิจโครงการสวนอุตสาหกรรม

  3.3.1 ลักษณะผลิตภัณฑ์

  โครงการสวนอุตสาหกรรมเป็นโครงการที่ดำเนินการโดย SPI
  ซึ่งจะมีรายได้ในรูปของรายรับจากการขายพื้นที่
  โดยมีวัตถุประสงค์เริ่มแรกเพื่อรองรับการขยายตัวของบริษัทในกลุ่ม SPI
  และเป็นการสนองต่อนโยบายของรัฐบาลในการสนับสนุนการขยายตัวทางด้านอุตสาหกรรมให้กระจายออกไปยังส่วนภูมิภาค
  ปัจจุบัน SPI ได้มีนโยบายการจำหน่ายที่ดินให้กับบุคคลภายนอกเพิ่มเติมอีกด้วย อย่างไรก็ตาม ณ
  วันที่ 31 ธันวาคม 2544
  ลูกค้าของโครงการสวนอุตสาหกรรมที่ดำเนินการอยู่เป็นบริษัทในกลุ่มทั้งหมด
  รายละเอียดโครงการสวนอุตสาหกรรมแต่ละโครงการเป็นดังนี้

(1) โครงการสวนอุตสาหกรรมเครือสหพัฒน์-ศรีราชา

  SPI เริ่มดำเนินโครงการเมื่อปี พ.ศ. 2519 โดยโครงการตั้งอยู่ในเขตเทศบาล
  ตำบลแหลมฉบัง บริเวณหมู่ที่ 11 ตำบลหนองขาม และหมู่ที่ 1 ตำบลบึง อำเภอศรีราชา
  จังหวัดชลบุรี บนเนื้อที่ประมาณ 1,300 ไร่ โดยในสวนอุตสาหกรรมมีระบบสาธารณูปโภค
  และสิ่งอำนวยความสะดวกต่างๆ ดังนี้

-   โรงงานผลิตไฟฟ้าขนาดกำลังการผลิต 123 เมกะวัตต์ ดำเนินการโดย บริษัท สหโคเจน
    (ชลบุรี) จำกัด ซึ่ง SPI ได้รับสัมปทานให้เป็นผู้จำหน่ายกระแสไฟฟ้า นอกจากนี้
    ไอน้ำที่เหลือจากการผลิตไฟฟ้าจะจำหน่ายให้แก่โรงงานต่าง ๆ ภายในโครงการด้วย

-   ระบบบำบัดน้ำเสียส่วนกลาง ซึ่งได้รับเกียรติบัตรจากชมรมสภาวะแวดล้อมสยาม ในปี 2537
    สามารถบำบัดน้ำเสียได้ตามมาตรฐานของกรมโรงงานอุตสาหกรรม
    และรองรับการบำบัดน้ำเสียได้ประมาณวันละ 7,500 ลูกบาศก์เมตร

-   สนามบินซึ่งได้รับอนุญาตจากกรมการบินพาณิชย์

-   ระบบเครือข่ายทางด่วนข้อมูล (Internet) โดยเปิดเป็น Gateway และ NODE
    สำหรับบริษัทในกลุ่ม SPI

นอกจากนี้ SPI ได้รับการส่งเสริมจากคณะกรรมการส่งเสริมการลงทุน
ประเภทกิจการเขตอุตสาหกรรม โดยอยู่ในเขตส่งเสริมการลงทุนที่ 2
สาระสำคัญของบัตรส่งเสริมการลงทุนสรุปได้ดังนี้

+--------------------------+-------------------------------------------+
|                          | สวนอุตสาหกรรมเครือสหพัฒน์-ศรีราชา *            |
+--------------------------+-------------------------------------------+
| วันที่ได้รับการอนุมัติการส่งเสริม  | วันที่ 20 กันยายน 2531                        |
+--------------------------+-------------------------------------------+
|   เลขที่บัตรส่งเสริมการลงทุน   | เลขที่ 1098/2531                            |
+--------------------------+-------------------------------------------+
| ฉบับแก้ไขเพิ่มเติม            | เลขที่ 4733/2534 (2-1098/2531) 5 มิถุนายน     |
|                          | 2534                                      |
|                          |                                           |
|                          | เลขที่ 4322/2535 (3-1098/2531) 17 กุมภาพันธ์   |
|                          | 2535                                      |
|                          |                                           |
|                          | เลขที่ 5414/2536 (4-1098/2531) 11 พฤศจิกายน  |
|                          | 2536                                      |
+--------------------------+-------------------------------------------+
| ประเภทกิจ                 | เขตอุตสาหกรรมประเภท 6.1                    |
| การที่ได้รับการส่งเสริมการลงทุน |                                           |
+--------------------------+-------------------------------------------+
| สิทธิประโยชน์ที่สำคัญ          | 1. ได้รับการยกเว้นภาษีเงินได้นิติบุคคล             |
|                          | สำหรับกำไรสุทธิเป็น เวลา 7 ปี นับแต่วันที่เริ่มมีรายได้ |
|                          | (วันที่ 1 มกราคม 2532)                       |
|                          | และได้รับลดหย่อนภาษีเงินได้นิติบุคคลใน อัตราร้อยละ   |
|                          | 50 สำหรับ 5 ปี ถัดมา                         |
|                          |                                           |
|                          | 2. ไม่ต้องนำเงินปันผลไปคำนวณเพื่อเสียภาษีเงินได้    |
|                          | ตลอดระยะเวลาที่ได้รับการยกเว้นภาษีเงินได้นิติบุคคล   |
+--------------------------+-------------------------------------------+

* ทั้งนี้สิทธิประโยชน์ได้ครบกำหนดระยะเวลาของการได้สิทธิส่งเสริมการลงทุนแล้ว

  (2) โครงการสวนอุตสาหกรรมเครือสหพัฒน์-กบินทร์บุรี

  SPI เริ่มทำโครงการเมื่อปี 2532 โดยโครงการตั้งอยู่ในเขตพื้นที่ตำบลนนทรี และตำบลวังดาล
  อำเภอกบินทร์บุรี จังหวัดปราจีนบุรี บนเนื้อที่ประมาณ 3,500 ไร่ โดยมีระบบสาธารณูปโภค
  และสิ่งอำนวยความสะดวกต่างๆ ดังนี้

-   อ่างเก็บน้ำที่สามารถสำรองน้ำดิบได้จำนวน 1,000,000 ลูกบาศก์เมตร

-   ระบบผลิตน้ำประปาที่มีกำลังการผลิต 4,200 ลูกบาศก์เมตร ต่อวัน

-   สถานีไฟฟ้าย่อยของการไฟฟ้าส่วนภูมิภาค ขนาด 50 X 2 เมกะวัตต์

-   ระบบบำบัดน้ำเสียส่วนกลาง สามารถบำบัดน้ำเสียได้วันละ 8,000 ลูกบาศก์เมตร

-   สนามบินที่ได้รับอนุญาตจากกรมการบินพาณิชย์

-   เตาเผามูลฝอยขนาด 100 กิโลกรัมต่อชั่วโมง
    ซึ่งก่อสร้างเสร็จเรียบร้อยแล้วโดยอยู่ในระหว่างการทดลองเดินระบบและรอผลการพิจารณาอนุญาตให้ประกอบกิจการจากอุตสาหกรรมจังหวัดปราจีนบุรี

นอกจากนี้ SPI
ได้รับการส่งเสริมการลงทุนจากคณะกรรมการส่งเสริมการลงทุนประเภทกิจการเขตอุตสาหกรรม
โดยอยู่ในเขตส่งเสริมการลงทุนที่ 3 ซึ่งสาระสำคัญของบัตรส่งเสริมการลงทุนสรุปได้ดังนี้

+--------------------------+-------------------------------------------+
|                          | สวนอุตสาหกรรมเครือสหพัฒน์-กบินทร์บุรี             |
+--------------------------+-------------------------------------------+
| วันที่ได้รับการอนุมัติการส่งเสริม  | วันที่ 5 พฤศจิกายน 2536                       |
+--------------------------+-------------------------------------------+
|   เลขที่บัตรส่งเสริมการลงทุน   | เลขที่ 8060/2536                            |
+--------------------------+-------------------------------------------+
| ฉบับแก้ไขเพิ่มเติม            | เลขที่ 5007/2537 (2-8060/2536) 29 กรกฎาคม   |
|                          | 2537                                      |
|                          |                                           |
|                          | เลขที่ 6467/2543 (3-8060/2536) 17 พฤศจิกายน  |
|                          | 2543                                      |
+--------------------------+-------------------------------------------+
| ประเภทกิจ                 | เขตอุตสาหกรรมประเภท 7.18                   |
| การที่ได้รับการส่งเสริมการลงทุน |                                           |
+--------------------------+-------------------------------------------+
| สิทธิประโยชน์ที่สำคัญ          | 1. ได้รับการยกเว้นภาษีเงินได้นิติบุคคล             |
|                          | สำหรับกำไรสุทธิเป็น เวลา 8 ปี นับแต่วันที่เริ่มมีรายได้ |
|                          | (วันที่ 1 ตุลาคม 2538)                        |
|                          | และได้รับลดหย่อนภาษีเงินได้นิติบุคคลใน อัตราร้อยละ   |
|                          | 50 สำหรับ 5 ปี ถัดมา                         |
|                          |                                           |
|                          | 2. ไม่ต้องนำเงินปันผลไปคำนวณเพื่อเสียภาษีเงินได้    |
|                          | ตลอดระยะเวลาที่ได้ รับการยกเว้นภาษีเงินได้นิติบุคคล  |
|                          |                                           |
|                          | 3. ได้รับอนุญาตให้หักค่าขนส่ง ค่าไฟฟ้า และค่าประปา  |
|                          | 2 เท่า ของค่าใช้จ่ายดังกล่าว เป็นระยะเวลา 10 ปี   |
|                          | นับแต่วันที่เริ่มมีรายได้                          |
|                          |                                           |
|                          | 4.                                        |
|                          | ได้รับอนุญาตให้หักเงินลงทุนในกา                  |
|                          | รติดตั้งหรือก่อสร้างสิ่งอำนวยความสะดวกในอัตราร้อยละ |
|                          | 25 ของเงินลงทุนนอกเหนือจากการหักค่าเสื่อม        |
|                          | ราคาปกติ                                   |
+--------------------------+-------------------------------------------+

  (3) โครงการสวนอุตสาหกรรมเครือสหพัฒน์-ลำพูน

  SPI เริ่มทำโครงการเมื่อปี 2532 โดยโครงการตั้งอยู่ในเขตพื้นที่ตำบลป่าสัก
  และตำบลเวียงยอง อำเภอเมือง จังหวัดลำพูน บนเนื้อที่ประมาณ 1,100 ไร่
  โดยมีระบบสาธารณูปโภค และสิ่งอำนวยความสะดวกต่างๆ ดังนี้

-   อ่างเก็บน้ำที่สามารถสำรองน้ำดิบได้จำนวน 200,000 ลูกบาศก์เมตร

-   ระบบบำบัดน้ำเสีย ซึ่งสามารถบำบัดน้ำเสียได้วันละ 6,500 ลูกบาศก์เมตร

-   สถานีไฟฟ้าย่อยของการไฟฟ้าส่วนภูมิภาค ขนาด 50X2 เมกะวัตต์
    ซึ่งดำเนินการเดินสายจ่ายไฟฟ้าเสร็จแล้ว และอยู่ในระหว่างรอการตัดจ่ายไฟฟ้าขนาด 115
    กิโลโวลต์ จากสถานีไฟฟ้าหางดงเข้าสู่ระบบ

-   ระบบน้ำอุปโภค และบริโภค จากบ่อน้ำบาดาล

-   สนามบิน ที่ได้รับอนุญาตจากกรมการบินพาณิชย์

-   เตาเผามูลฝอย ขนาด 50 กิโลกรัม ต่อชั่วโมง ซึ่งทดลองเดินระบบแล้ว
    แต่อยู่ในระหว่างจัดเตรียมเอกสารเพื่อยื่นขอใบอนุญาตประกอบกิจการจากอุตสาหกรรมจังหวัดลำพูน

  นอกจากนี้ SPI
  ได้รับการส่งเสริมการลงทุนจากคณะกรรมการส่งเสริมการลงทุนประเภทกิจการเขตอุตสาหกรรม
  โดยอยู่ในเขตส่งเสริมการลงทุนที่ 3 ซึ่งสาระสำคัญของบัตรส่งเสริมการลงทุนสรุปได้ดังนี้

+--------------------------+-------------------------------------------+
|                          | สวนอุตสาหกรรมเครือสหพัฒน์-ลำพูน                |
+--------------------------+-------------------------------------------+
| วันที่ได้รับการอนุมัติการส่งเสริม  | วันที่ 13 พฤษภาคม 2537                       |
+--------------------------+-------------------------------------------+
| เลขที่บัตรส่งเสริมการลงทุน     | เลขที่ 8007/2537                            |
+--------------------------+-------------------------------------------+
| ประเภทกิจ                 | เขตอุตสาหกรรมประเภท 7.18                   |
| การที่ได้รับการส่งเสริมการลงทุน |                                           |
+--------------------------+-------------------------------------------+
| สิทธิประโยชน์ที่สำคัญ          | 1.  ได้รับการยกเว้นภาษีเงินได้นิติบุคคล            |
|                          |     สำหรับกำไรสุทธิเป็น เวลา 8 ปี              |
|                          |     นับแต่วันที่เริ่มมีรายได้ (วันที่ 1 มกราคม 2540)  |
|                          |     และได้รับลดหย่อนภาษีเงินได้นิติบุคคลใน         |
|                          |     อัตราร้อยละ 50 สำหรับ 5 ปี ถัดมา           |
|                          |                                           |
|                          | 2.  ไม่ต้องนำเงินปันผลไปคำนวณเพื่อเสียภาษีเงินได้   |
|                          |     ตลอดระยะเวลาที่ได้                       |
|                          |     รับการยกเว้นภาษีเงินได้นิติบุคคล              |
|                          |                                           |
|                          | 3.  ได้รับอนุญาตให้หักค่าขนส่ง ค่าไฟฟ้า และค่าประปา |
|                          |     2 เท่า ของค่าใช้จ่ายดังกล่าว เป็นระยะเวลา 10 |
|                          |     ปี นับแต่วันที่เริ่มมีรายได้                    |
|                          |                                           |
|                          | 4.  ได้รับอนุญาตให้หักเงินลงทุนในกา              |
|                          | รติดตั้งหรือก่อสร้างสิ่งอำนวยความสะดวกในอัตราร้อยละ |
|                          |     25 ของเงินลงทุนนอกเหนือจากการหักค่าเสื่อม    |
|                          |     ราคาปกติ                               |
+--------------------------+-------------------------------------------+

  3.3.2 การตลาด

  SPI
  ดำเนินการพัฒนาโครงการสวนอุตสาหกรรมตามมาตรฐานของคณะกรรมการส่งเสริมการลงทุน
  โดยเริ่มตั้งแต่การคัดเลือกทำเลที่ตั้งที่เหมาะสม การออกแบบ และวางผังโครงการ
  การพัฒนาระบบสาธารณูปโภคให้เพียงพอ การควบคุมรักษาสิ่งแวดล้อมให้อยู่ในสภาพที่ดี
  การคัดเลือกบริษัทที่จะเข้ามาประกอบกิจการในโครงการจะพิจารณาโรงงานที่ไม่ส่งผลกระทบต่อสิ่งแวดล้อม
  หรือโรงงานที่จัดให้มีการป้องกันผลกระทบต่อสิ่งแวดล้อมอย่างเข้มงวด
  และจะติดตามผลการดำเนินงานของโรงงานต่างๆ ตลอดเวลา
  มีการกำหนดพื้นที่สำหรับโรงงานประเภทต่างๆ เพื่อง่ายต่อการควบคุม
  โดยบริษัทได้เน้นถึงการรักษาสิ่งแวดล้อมที่จะไม่ก่อให้เกิดผลกระทบ หรือความเสียหายแก่ชุมชนอื่น

  ในการจำหน่ายหรือให้เช่าพื้นที่ในสวนอุตสาหกรรม SPI
  จะให้ความสำคัญกับลูกค้าที่ต้องการขยายกำลังการผลิต
  หรือต้องการตั้งหรือย้ายฐานการผลิตไปอยู่ในเขตส่งเสริมการลงทุน
  ซึ่งลูกค้าส่วนใหญ่จะได้รับข้อมูลของสวนอุตสาหกรรมเครือสหพัฒน์จากธนาคาร
  สถาบันการเงินที่ลูกค้าติดต่อเป็นประจำ บริษัทคู่ค้าของ SPI
  หรือผู้ร่วมทุนกับบริษัททั้งในและต่างประเทศ นอกจากนี้ SPI
  ยังได้ให้ข้อมูลของสวนอุตสาหกรรมเครือสหพัฒน์ไว้กับสำนักงานคณะกรรมการส่งเสริมการลงทุน
  เพื่อให้ผู้ประกอบการต่างชาติที่สนใจเข้ามาลงทุนในประเทศไทยได้รับข้อมูลสะดวกขึ้น

  3.3.3 ภาวะอุตสาหกรรม และการแข่งขัน

  (1) โครงสร้างของอุตสาหกรรม

  ปัจจุบันประเทศไทยได้มีการพัฒนาที่ดินในลักษณะของนิคมอุตสาหกรรมเป็นจำนวนมาก
  ทั้งที่อยู่ในความดูแลของภาครัฐบาล และที่เป็นของเอกชน กระจายอยู่ตามภูมิภาคต่าง ๆ
  ของประเทศ อย่างไรก็ตามผลจากภาวะเศรษฐกิจของประเทศที่เริ่มฟื้นตัวและการที่ SPI
  เริ่มนโยบายการจำหน่ายที่ดินให้กับบุคคลภายนอก จะทำให้ SPI สามารถจำหน่ายที่ดินได้เพิ่มขึ้น

  (2) ภาวะการแข่งขัน

  วัตถุประสงค์หลักของ SPI
  ในการดำเนินธุรกิจโครงการสวนอุตสาหกรรมเริ่มจากการพัฒนาเพื่อรองรับการขยายตัวของบริษัทในกลุ่ม
  และร่วมลงทุนกับบุคคลอื่นที่ประสงค์จะเข้ามาประกอบกิจการภายในโครงการ
  ปัจจุบันภาวะเศรษฐกิจกำลังฟื้นตัว รวมทั้ง SPI มีที่ดินในโครงการที่ยังไม่ได้จัดสรร
  จึงมีนโยบายที่จะจำหน่ายที่ดินให้แก่บุคคลภายนอก
  ซึ่งทำให้เกิดการแข่งขันกับนิคมอุตสาหกรรมอื่นๆที่อยู่ในพื้นที่ใกล้เคียง ทั้งที่เป็นของภาครัฐบาล
  และภาคเอกชน อย่างไรก็ตามในระหว่างที่เศรษฐกิจของประเทศประสบปัญหา SPI
  ได้ดำเนินการพัฒนา ปรับปรุง และเพิ่มประสิทธิภาพของโครงการสวนอุตสาหกรรมต่างๆ เช่น
  การขยายระบบบำบัดน้ำเสีย การจัดสร้างเตาเผามูลฝอย
  และทำการศึกษาวิจัยในด้านการจัดการแก้ไขปัญหาสิ่งแวดล้อม
  ซึ่งจะเป็นส่วนช่วยในการตัดสินใจของผู้ลงทุนที่ประสงค์จะเข้ามาประกอบกิจการภายในโครงการ
  โดยจะได้รับประโยชน์ตอบแทนที่คุ้มค่ากับการลงทุน

  3.3.4 การจัดหาผลิตภัณฑ์และบริการ และผลกระทบต่อสิ่งแวดล้อม

  (1) การจัดหาผลิตภัณฑ์และบริการ

  SPI จะจัดเตรียมที่ดินจำนวนไม่ต่ำกว่า 1,000 ไร่ ต่อแต่ละโครงการ
  โดยมีหลักเกณฑ์ในการพิจารณา ได้แก่ ทำเลที่ตั้ง แหล่งน้ำ สาธารณูปโภคต่างๆ นโยบาย
  และข้อกำหนดต่างๆ ของทางราชการ เป็นต้น ดำเนินการออกแบบ และวางผังโครงการ
  ศึกษาผลกระทบสิ่งแวดล้อม และกำหนดความต้องการในการขยายตัวของบริษัทในกลุ่ม SPI
  โดยจัดให้มีระบบสาธารณูปโภคอย่างครบถ้วน
  เพียงพอต่อความต้องการของบริษัทที่ประสงค์จะเข้ามาประกอบกิจการ
  ซึ่งในการพัฒนาที่ดินดังกล่าวดำเนินการในลักษณะที่จะเป็นการพัฒนาเป็นขั้นๆ
  ตามความต้องการในการใช้ประโยชน์ให้คุ้มค่า โดยไม่ให้เกิดการสูญเปล่าในการลงทุน

  (2) ผลกระทบต่อสิ่งแวดล้อม

  เนื่องจากภายในสวนอุตสาหกรรมประกอบด้วยโรงงานจำนวนมาก ซึ่งอาจนำไปสู่ปัญหาสิ่งแวดล้อม
  SPI ได้ตระหนักถึงความสำคัญของการควบคุมผลกระทบต่อสิ่งแวดล้อม จึงดำเนินการพัฒนา
  กำหนดมาตรการ แนวทาง และวิธีการในการดำเนินงานต่างๆ ที่เกี่ยวกับสิ่งแวดล้อม
  โดยได้มีการจัดตั้งหน่วยงานขึ้นมาเพื่อรับผิดชอบ รวบรวมข้อมูล ทดลอง และวิจัย เพื่อควบคุม
  และป้องกันไม่ให้การดำเนินงานของสวนอุตสาหกรรมก่อให้เกิดผลกระทบต่อสิ่งแวดล้อม
  ตามมาตรฐานที่กรมโรงงานอุตสาหกรรมกำหนด ทั้งนี้ในแต่ละสวนอุตสาหกรรม SPI
  ได้จัดให้มีระบบบำบัดน้ำเสียส่วนกลาง กำหนดให้โรงงานต่างๆ
  จะต้องมีระบบบำบัดน้ำเสียในเบื้องต้นก่อนปล่อยลงสู่ส่วนกลาง
  กำจัดขยะมูลฝอยในสวนอุตสาหกรรมเครือสหพัฒน์-ศรีราชา โดยให้ บริษัท
  บริหารและพัฒนาเพื่อการอนุรักษ์สิ่งแวดล้อม จำกัด (มหาชน) (GENCO) เป็นผู้ดำเนินการ
  ส่วนในสวนอุตสาหกรรมเครือสหพัฒน์ กบินทร์บุรี และลำพูน SPI
  อยู่ระหว่างการทดลองเดินระบบเตาเผามูลฝอย นอกจากนี้การตรวจวัดคุณภาพอากาศและเสียง
  ดำเนินการโดยบริษัท อีสเทิร์นไทยคอนซัลติ้ง 1992 จำกัด
  ซึ่งที่ผ่านมาผลการตรวจวัดของสวนอุตสาหกรรมทั้ง 3 แห่ง เป็นไปตามเกณฑ์มาตรฐาน

3.4 งานที่ยังไม่ได้ส่งมอบ

-ไม่มี-